b'\n_START_ARTICLE_\nInklinaatio\n_START_PARAGRAPH_\nInklinaatio on kappaleen kiertoradan kaltevuutta kuvaava kulma. Taso, johon n\xc3\xa4hden inklinaatio mitataan, ja positiivisen suunnan valinta ovat k\xc3\xa4yt\xc3\xa4nn\xc3\xb6ss\xc3\xa4 mielivaltaisia._NEWLINE_Aurinkokunnan kappaleiden inklinaatio mitataan Maan ratatasosta, Maan pohjoisnavan puoli on positiivinen. Planeettojen inklinaatiot ovat tyypillisesti muutamia asteita, samoin useimpien asteroidien. Komeettojen inklinaatiot ovat usein hyvin suuria, kymmeni\xc3\xa4 asteita._NEWLINE_Planeettaa (kuten Maata) kiert\xc3\xa4vien kuiden ja satelliittien inklinaatio mitataan planeetan p\xc3\xa4iv\xc3\xa4ntasaajan tasosta._NEWLINE_Kaksoist\xc3\xa4htien tapauksessa inklinaatio mitataan n\xc3\xa4k\xc3\xb6s\xc3\xa4teeseen n\xc3\xa4hden. Pimennysmuuttujien eli toisensa ajoittain peitt\xc3\xa4vien kaksoist\xc3\xa4htien inklinaatio on 90 astetta. N\xc3\xa4in toimitaan my\xc3\xb6s eksoplaneettojen havaittuja inklinaatioita ilmoitettaessa.'